
ORGANIZAČNÉ PRAVIDLÁ cezhraničného cyklistického podujatia „Na bicykli bez hraníc“
Podujatie realizované v rámci projektu „Aktywna turystyka rowerowa bez granic / Aktívna cykloturistika bez hraníc“, číslo projektu INT/KAR/II/0002, spolufinancovaného z prostriedkov Európskeho fondu regionálneho rozvoja v rámci Programu Interreg Poľsko – Slovensko 2021 – 2027, Priorita 3 Kreatívne a turisticky atraktívne pohraničie. Projekt realizuje Združenie územných samospráv „Aglomeracja Rzeszowska“ ako Prijímateľ (Vedúci partner) v spolupráci s mestom Svidník, ktoré je Partnerom projektu.

§1. Ciele podujatia
1. Cieľom cezhraničného cyklistického podujatia „Na bicykli bez hraníc“ je: 
· propagácia aktívneho životného štýlu a aktívnych foriem trávenia voľného času; 
· rozvoj spolupráce a integrácie komunít poľsko-slovenského pohraničia; 
· propagácia poľsko-slovenského pohraničia ako atraktívnej cykloturistickej oblasti; 
· popularizácia cykloturistiky vrátane horskej cyklistiky; 
· propagácia cyklistických trás na poľsko-slovenskom pohraničí, najmä v oblasti Nízkych Beskýd; 
· zvyšovanie povedomia o prírodnom a kultúrnom dedičstve regiónu; 
· podpora udržateľného cestovného ruchu a zodpovedného využívania prírodného potenciálu pohraničia; 
· posilňovanie cezhraničnej spolupráce v rámci projektu „Aktywna turystyka rowerowa bez granic / Aktívna cykloturistika bez hraníc“.
§ 2 Všeobecné ustanovenia
1. Organizátorom cezhraničného cyklistického podujatia „Na bicykli bez hraníc“ je Združenie územných samospráv „Aglomeracja Rzeszowska“, ktoré je Prijímateľom projektu „Aktywna turystyka rowerowa bez granic / Aktívna cykloturistika bez hraníc“, realizovaného v rámci Programu Interreg Poľsko – Slovensko 2021–2027. 5. Podujatie sa realizuje v rámci partnerského projektu, ktorého zahraničným partnerom je mesto Svidník (Slovenská republika). Partner projektu sa spolupodieľa na realizácii projektových aktivít v súlade s rozsahom stanoveným v žiadosti o poskytnutie príspevku a v projektovej dokumentácii.
2. Technickú a logistickú organizáciu podujatia na základe zmluvy uzatvorenej s Organizátorom zabezpečuje Športovo-turistické združenie „Lubcza“ so sídlom v Racławówke, ktoré plní funkciu Realizátora. 
3. Organizátor zodpovedá za realizáciu projektu, nábor účastníkov, vedenie projektovej dokumentácie a dohľad nad náležitou realizáciou podujatia. 
4. Realizátor zodpovedá za prípravu a uskutočnenie podujatia v súlade s uzatvorenou zmluvou, najmä za organizačné, technické a logistické zabezpečenie a bezpečnosť účastníkov počas podujatia. 
5.  Podujatie má rekreačno-turistický charakter a nemá charakter pretekov ani športovej súťaže.
§3. Termín a trasa podujatia
Cezhraničné cyklistické podujatie „Na bicykli bez hraníc“ zahŕňa štyri etapy: 
· 29. augusta 2026 – I. etapa: Svidník – Krempna (dĺžka približne 51 km, prevýšenie približne 588 m): Svidník – Czigli – Nižný Mirošov – Ożenna – Ciechania – Krempna; 
· 6. septembra 2026 – II. etapa: Dukla – Svidník (dĺžka približne 53 km, prevýšenie približne 522 m): Dukla – Chyrowa – Tylawa – Przełęcz Dukielska – Vyšný Komárnik – Krajná Bystrá – Svidník; 
· 19. septembra 2026 – III. etapa: Posada Jaśliska – Svidník (dĺžka približne 54 km, prevýšenie približne 516 m): Posada Jaśliska – Krajná Bystrá – Svidník; 
· 10. októbra 2026 – IV. etapa: Svidník – Nižný Mirošov – oblasť Ondavki – Konieczna – Zdynia – Gładyszów (dĺžka približne 51 km, prevýšenie približne 466 m). 
2. Organizátor si po dohode s Realizátorom vyhradzuje právo zmeniť priebeh trasy, miesto štartu alebo cieľa, čas začiatku podujatia alebo iné organizačné náležitosti z dôvodov nezávislých od Organizátora, najmä z dôvodu: 
· nepriaznivých poveternostných podmienok; 
· ohrozenia bezpečnosti účastníkov; 
· rozhodnutia príslušných orgánov; 
· mimoriadnych udalostí alebo vyššej moci. 
3. V prípade vzniku okolností uvedených v ods. 2 Organizátor informuje účastníkov o zmenách bez zbytočného odkladu. 
4. Ak by uskutočnenie podujatia alebo niektorej jeho etapy mohlo ohroziť život alebo zdravie účastníkov, Organizátor môže danú etapu zrušiť alebo prerušiť jej priebeh. Účastníkom z tohto titulu neprislúchajú voči Organizátorovi žiadne nároky.
§4. Účasť a nábor
1. Účastníkom cezhraničného cyklistického podujatia „Na bicykli bez hraníc“ môže byť osoba, ktorá: 
1. dovŕšila 18 rokov; 
2. býva na území poľsko-slovenského pohraničia; 
3. jej zdravotný stav jej umožňuje účasť na cyklistickom podujatí; 
4. akceptuje ustanovenia týchto Organizačných pravidiel. 
2. Na každej etape podujatia sa môže zúčastniť maximálne 30 osôb, z toho 15 účastníkov z Poľska a 15 účastníkov zo Slovenska. 
3. Nábor účastníkov zabezpečuje tím projektu „Aktywna turystyka rowerowa bez granic / Aktívna cykloturistika bez hraníc“, zastupujúci Združenie územných samospráv „Aglomeracja Rzeszowska“. 
4. O zaradení do účasti na podujatí rozhoduje poradie riadne podaných prihlášok s prihliadnutím na limit počtu miest uvedený v ods. 2 
5. Prihlášky sa prijímajú výhradne elektronicky. Prihláška musí obsahovať údaje nevyhnutné na zaradenie účastníka do podujatia, najmä: 
1. meno a priezvisko; 
2. dátum narodenia; 
3. miesto bydliska; 
4. telefónne číslo; 
5. e-mailová adresa; 
6. číslo etapy, ktorej sa prihláška týka. 
6. Prihlášky je potrebné zasielať na adresu: aglomeracja.rzeszowska@interia.pl 
7. Osoby zaradené do účasti na podujatí sú povinné pred začiatkom príslušnej etapy: 
1. podpísať Prihlášku účastníka; 
2. predložiť požadované vyhlásenia; 
3. podpísať prezenčnú listinu. 
8. Organizátor umožňuje účasť osobám so špeciálnymi potrebami vrátane osôb so zdravotným postihnutím v rozsahu zodpovedajúcom charakteru podujatia a organizačným možnostiam projektu. 
9. Prihlášky sa budú prijímať do termínu uvedeného pre príslušnú etapu alebo do vyčerpania limitu miest: 
· I. etapa – Svidník – Krempna – do 25. augusta 2026 roku; 
· II. etapa – Dukla – Svidník – do 2. septembra 2026 roku; 
· III. etapa – Posada Jaśliska – Svidník – do 15. septembra 2026 roku; 
· IV. etapa – Svidník – Gładyszów – do 6. októbra 2026 roku. 
10. Účastník, ktorý po zaradení do podujatia odstúpi od účasti, je povinný bezodkladne informovať o tejto skutočnosti Organizátora alebo tím projektu, aby bolo možné umožniť účasť ďalšej osobe zo zoznamu prihlásených.
11. V prípade odstúpenia zaradeného účastníka môže Organizátor zaradiť ďalšiu osobu zo zoznamu prihlásených účastníkov, pri zachovaní pravidiel náboru uvedených v týchto Organizačných pravidlách.
§5. Pravidlá účasti
1. Podujatie sa uskutočňuje za podmienok bežnej cestnej premávky. Účastníci sa pohybujú po verejných komunikáciách v súlade s platnými právnymi predpismi a pokynmi Organizátora a osôb riadiacich priebeh podujatia. 
2. Účastníci sa pohybujú v organizovaných skupinách, ktoré určil Organizátor. Svojvoľné vzďaľovanie od skupiny bez predchádzajúceho informovania Organizátora alebo vedúceho skupiny je zakázané. 
3. Každý účastník je povinný dodržiavať ustanovenia zákona z 20. júna 1997 r. – Prawo o ruchu drogowym (Zákon o cestnej premávke) a pravidlá bezpečnosti platné počas podujatia. 
4. Podmienkou účasti na podujatí je použitie technicky spôsobilého bicykla, vybaveného v súlade s platnými právnymi predpismi 
5. Počas celého podujatia je účastník povinný používať ochrannú prilbu. 
6. Účastník je povinný mať pri sebe platný doklad totožnosti (občiansky preukaz alebo cestovný pas), ktorý umožňuje prekročenie hranice Poľskej republiky a Slovenskej republiky. 
7. Zakazuje sa účasť na podujatí osobám nachádzajúcim sa pod vplyvom alkoholu, omamných látok, psychotropných látok alebo iných prostriedkov, ktoré môžu ovplyvniť schopnosť bezpečnej účasti na podujatí. 
8. Účastník je povinný dodržiavať pokyny Organizátora, sprievodcov, vedúcich skupín, poriadkových služieb a ďalších osôb určených na zabezpečenie priebehu podujatia. 
9. Účastníci sú povinní počas podujatia chrániť životné prostredie, verejný a súkromný majetok a dodržiavať zásady slušného správania. 
§6. Organizácia

1. Organizátor zabezpečuje organizáciu podujatia prostredníctvom Realizátora, ktorý zabezpečuje technickú, logistickú a organizačnú obsluhu podujatia. V rámci realizácie podujatia sa účastníkom zabezpečuje najmä:
1. preprava účastníkov a bicyklov na miesto štartu alebo cieľa etapy v súlade s programom podujatia; 
2. zdravotný dohľad počas konania podujatia; 
3. úrazové poistenie (poľsky NNW) a poistenie zodpovednosti za škodu (poľsky OC); 
4. regeneračné občerstvenie a voda alebo nápoje; 
5. technická podpora na trase podujatia; 
6. organizačná podpora počas celého podujatia. 
2. Organizátor poskytne účastníkom informácie týkajúce sa miesta a času stretnutia, miesta nakládky bicyklov, ako aj ostatné organizačné informácie najneskôr 2 dni pred termínom príslušnej etapy prostredníctvom elektronickej pošty alebo telefonicky.
3. Organizátor môže po dohode s Realizátorom zmeniť harmonogram alebo organizáciu podujatia, ak si to vyžadujú bezpečnostné, organizačné dôvody alebo okolnosti nezávislé od Organizátora alebo Realizátora podujatia.
4. Účastníci sú povinní dostaviť sa včas na miesto stretnutia. Organizátor ani Realizátor nemajú povinnosť čakať na účastníkov, ktorí sa nedostavia včas na miesto stretnutia alebo nestihnú odchod dopravného prostriedku.

§7. Zodpovednosť
1. Účastník sa zúčastňuje podujatia dobrovoľne a vyhlasuje, že jeho zdravotný stav mu umožňuje bezpečnú účasť na podujatí. 
2. Účastník zodpovedá za dodržiavanie ustanovení týchto Organizačných pravidiel, pravidiel cestnej premávky, ako aj pokynov Organizátora a osôb určených na zabezpečenie podujatia. 
3. Účastníci sú povinní dbať na zvýšenú opatrnosť a správať sa tak, aby predchádzali ohrozeniu svojho života a zdravia, ako aj života a zdravia ostatných účastníkov cestnej premávky a podujatia. 
4. Organizátor nenesie žiadnu zodpovednosť za stratu, poškodenie alebo odcudzenie osobných vecí účastníkov, pokiaľ škoda nevznikla zavinením Organizátora. 
5. Organizátor nenesie žiadnu zodpovednosť za škody ani úrazy, ktoré vzniknú v dôsledku nedodržiavania ustanovení organizačných previdel, pravidiel cestnej premávky alebo pokynov Organizátora a osôb zabezpečujúcich priebeh podujatia. 
6. Zodpovednosť Organizátora voči účastníkom sa riadi všeobecne platnými právnymi predpismi.

§ 8. Ochrana osobných údajov
1. Spracúvanie osobných údajov účastníkov prebieha v súlade s nariadením Európskeho parlamentu a Rady (EÚ) 2016/679 z 27. apríla 2016 (GDPR) a ďalšími platnými právnymi predpismi upravujúcimi ochranu osobných údajov.
2. Prevádzkovateľom osobných údajov účastníkov spracúvaných s cieľom náboru účastníkov, realizácie a vyúčtovania projektu „Aktywna turystyka rowerowa bez granic / Aktívna cykloturistika bez hraníc“ je Združenie územných samospráv „Aglomeracja Rzeszowska“.
3. Športovo-turistické združenie „Lubcza“ ako Realizátor organizačného zabezpečenia podujatia:
1. spracúva osobné údaje účastníkov ako sprostredkovateľ výlučne v rozsahu nevyhnutnom na vykonanie služieb súvisiacich s organizáciou a uskutočnením podujatia na základe zmluvy o poverení spracúvaním osobných údajov uzatvorenej s Prevádzkovateľom; 
2. môže spracúvať osobné údaje ako samostatný prevádzkovateľ, výlučne v rozsahu nevyhnutnom na uzatvorenie a realizáciu zmluvy o poistení účastníkov, ak táto povinnosť vyplýva z právnych predpisov alebo z uzatvorenej poistnej zmluvy. 
4. Poskytnutie osobných údajov je dobrovoľné, avšak nevyhnutné na účasť na podujatí. Neposkytnutie údajov požadovaných v Prihláške účastníka znemožňuje zaradenie účastníka medzi osoby oprávnené zúčastniť sa na podujatí.
5. Podrobné informácie o spracúvaní osobných údajov, vrátane cieľov spracúvania, právnych základov, doby uchovávania osobných údajov a práv dotknutých osôb, sú uvedené v Informáciách o spracúvaní osobných údajov, ktoré účastníkom poskytuje príslušný prevádzkovateľ.
6. Zaznamenávanie a využívanie podobizne účastníkov v informačných a propagačných materiáloch projektu sa uskutočňuje v súlade s platnými právnymi predpismi a za podmienok uvedených v samostatnom súhlase alebo vyhlásení, ak je ich udelenie podľa právnych predpisov potrebné.

§ 9. Záverečné ustanovenia
1. Účasť na cezhraničnom cyklistickom podujatí „Na bicykli bez hraníc“ znamená, že účastník súhlasí s ustanoveniami týchto Organizačných pravidiel. 
2. Organizátor si vyhradzuje právo na zmenu týchto Organizačných pravidiel z dôležitých dôvodov, najmä v prípade zmeny právnych predpisov, požiadaviek Programu Interreg Poľsko – Slovensko 2021 – 2027, z organizačných dôvodov alebo z dôvodu zabezpečenia bezpečnosti účastníkov. 
3. O každej zmene týchto Organizačných pravidiel Organizátor informuje účastníkov obvyklým spôsobom komunikácie, najmä zverejnením aktuálneho znenia Organizačných pravidiel na svojej webovej stránke alebo zaslaním informácie elektronickou poštou. 
4. Vo veciach neupravených týmito Organizačnými pravidlami budú uplatňované všeobecne záväzné právne predpisy, najmä ustanovenia Občianskeho zákonníka, zákona z 20. júna 1997 – Prawo o ruchu drogowym  (Zákon o cestnej premávke) a nariadenia Európskeho parlamentu a Rady (EÚ) 2016/679 (GDPR). 
5. Právo na výklad ustanovení týchto Organizačných pravidiel má Organizátor. 
6. Organizačné pravidlá sú k dispozícii: 
1. na webovej stránke Združenia územných samospráv „Aglomeracja Rzeszowska“: www.aglomeracja-rzeszowska.pl; 
2. v kancelárii projektu Združenia územných samospráv „Aglomeracja Rzeszowska“. 
7. Organizačné pravidlá nadobúdajú účinnosť dňom ich schválenia Organizátorom a platia počas celého obdobia realizácie cezhraničného cyklistického podujatia „Na bicykli bez hraníc“. 

Prílohy k Organizačným pravidlám
Neoddeliteľnou súčasťou týchto Organizačných  pravidiel sú nasledujúce prílohy:
1. Príloha č. 1 – Prihláška účastníka cezhraničného cyklistického podujatia „Na bicykli bez hraníc“. 
2. Príloha č. 2 – Informácie o spracúvaní osobných údajov účastníkov Združením územných samospráv „Aglomeracja Rzeszowska“. 
3. Príloha č. 3 – Informácie o spracúvaní osobných údajov účastníkov Športovo-turistickým združením „Lubcza“ v súvislosti s poistením účastníkov. 
4. Príloha č. 4 – Súhlas s použitím podobizne. 

